שאלה: איך להמנע מעין הרע - הדרכה מעשית: הרב. רציתי לשאול שאלה לגבי עין הרע. אני יודעת שהרבה אנשים אומרים פשוט לא לחשוב על זה ולא להאמין בזה, וזה לא ישפיע. אבל אני כן מאמינה, וקשה לי להתעלם מזה. ראיתי מספיק מקרים שהוכיחו על כך ולא יכול להיות שזה היה רק צירוף מקרים. איך העניין הזה עובד? על מי הוא משפיע? למה זה קורה בכלל? איך אפשר לעצור את זה? הייתי שמחה לקבל תשובות, אפילו שאני יודעת שאין מישהו שיכול לדעת בוודאות הכל. אבל בכללי, אשמח לכמה פרטים. בעיקר לגבי השאלה איך למנוע מכך לקרות.
תשובה: לך, קודם כל, אני לא רב. לגוף הענין, השאלה שאת שואלת היא שאלה מאוד חשובה, ונוגעת בשורשי האמונה שלנו. אם נרחיב אותה קצת, את מבקשת לברר מה הכוחות השולטים בתוצאות מעשינו ובמציאות שלנו, מעבר להחלטות שלנו ואולי לתפילותינו. אז לגבי עין הרע, הראי"ה קוק זצ"ל כותב על זה בצורה מפורשת, אולי במיוחד לכבודך  -) (עין איה ברכות א פ"ג פסקה לז): "העין הרעה בפרט היא אחת מהכוחות שמקבלות נפש אחת מזולתה ע"י קשר העלם שביניהם.מפני שטבע הנפש הוא להתפעל מזולתה מהנפשות". כלומר, אנחנו רואים שעין הרע אינה כוח מיסטי של כל מיני גורמים רוחניים שאנחנו לא מבינים בהם, אלא נובעת באופן פשוט מההשפעה החזקה שיש לאנשים הסובבים אותנו עלינו. אין צורך להרבות במילים על כמה שאנחנו מושפעים מהחברה שסביבנו, גם הפסיכולוגיה עוסקת בזה הרבה ולא תאמיני לאיזה מעשים קיצוניים בני אדם יכולים להגיע בגלל סביבה תומכת בשטות זו או אחרת. יש בזה שורש טוב וחשוב, מאחר והתורה לא נועדה רק לתיקון הנפש שלנו אלא גם לבניה של חברה טובה יותר - ממילא אנחנו מייחסים לקשרים האנושיים שלנו משמעות רבה. הקשרים האלה מאפשרים לנו להתרומם מהפרטיות של עצמנו למדרגת חיים כללית יותר, שמשתפת מעגלים רבים יותר סביבנו. השפעה חברתית יכולה להיות מבורכת, כאשר אנחנו בחברה טובה. באופן טבעי, אם נחיה בחברה שמקדמת ערכים טובים ומוסריים גם אנחנו נתפתח בכיוון הזה. ולצערנו גם להיפך, כאשר אנחנו נמצאים בחברה בעייתית אנחנו עשויים להיות מאוד מושפעים ממנה. ישנן הדרכות רבות של ח שנוגעות לבחירת הסביבה בה אנו חיים, לא נזכיר אותם כאן אבל ההדרכות האלה מבוססות בדיוק על ההבנה של עוצמת ההשפעה שיש לחברה עלינו. מהבנה זו אפשר לגשת לשלב הבא של שאלתך, איך להמנע מעין הרע. גם על זה הראי"ה כותב באותה פסקה, ומסביר: "מי שהתגבר ושם נפשו חזקה לבל תטה בשום אופן מהדרך הנכונה, גם אם יתעמלו זולתו הרבה לשפוך עליו פעולותיהם, הוא קנה עז בנפשו שתהי  חזקה ולא תהי  מוכנה להתפעלות מזולתה, ע"כ אין עין הרע שולטת בה". ובשפה קצת יותר פשוטה, הדרך להמנע מהשפעה של עין הרע היא התחזקות בדרך טובה וישרה, עד כדי הזדהות מוחלטת איתה כך שאין מקום כלל להשפעות בעייתיות מבחוץ. התביעה הזאת היא תביעה גדולה, וקשה לי להאמין שישנם אנשים רבים בדורנו שיכולים לעמוד בה. אבל אפשר לשאוף, ואפשר גם לנסות להיות בחברה כמה שיותר טובה, שלא תשפיע עלינו לרעה. מאחר והעלית נושא חשוב, הייתי רוצה להרחיב אותו קצת לכל ענייני המיסטיקה, מזל וכדומה. הגמרא (שבת קנו) מביאה כמה דוגמאות לכל מיני פורענויות קשות שהיו אמורות לבוא, ונתבטלו בזכות מעשים טובים ותפילות. שורת המחץ שמסבירה זאת, אומרת ש"אין מזל לישראל". הכוונה בכך היא שהבחירות שלנו והתפילות שלנו משנות מציאות בפועל ממש, כך שגם גזירה שאמורה היתה לבוא יכולה להתבטל, מכיוון שהמציאות השתנתה. אנחנו לא חיים בעולם שתוצאותיו ומאורעותיו נקבעים מראש, כמו בתיאטרון בובות או משהו דומה. יש לנו בחירה חופשית אמיתית לעשות טוב או חלילה רע, וכתוצאה מכך גם המציאות משנה את יחסה אלינו בהתאם. לכן אנחנו רואים חשיבות גדולה ברעיון של תשובה. התשובה מאפשרת לנו לבחור תמיד בדרך הישר, גם כאשר עיקמנו מאוד. היא שמה את הדגש לא על מה שהיה, שעשוי להיות מצער, אלא על מה שיהיה - ואין גבול לפוטנציאל. בנוגע להוכחות שראית לעין הרע. קודם כל, המילה "הוכחה" היא מילה מאוד טעונה ובעייתית. גם במדע לא עוסקים בהוכחות, אלא לכל היותר בשלילת השערות לא נכונות. אנחנו לא יודעים מה המציאות בדיוק כפי הוויתה, מכיוון שהמבט שלנו מוגבל, וזה נכון גם במישור המדעי וגם (להבדיל) במישור הרוחני. כאשר את רואה משהו שברורה לך משמעותו הרוחנית, כדאי שתזכרי שהראיה שלך מוגבלת, ומושפעת מהמון גורמים פנימיים ולא תמיד מאוד רוחניים. יש לנו נטיה חזקה מאוד למצוא ראיות למה שאנחנו חושבים מראש שהוא נכון, גם כאשר ישנם ראיות לא פחות חזקות לכיוון אחר. אנחנו מוצאים דרכים להתעלם מהם, או גרוע מזה - לגייס גם אותם להוכחת הפרשנות שלנו. הכרה של ההטיה הזאת פותחת את המחשבה לביקורתיות, שאולי תאפשר לנו לראות את המציאות בצורה מאוזנת יותר, או לפחות לזכור לשים סימן שאלה קטן מעל המשמעות שאנחנו נותנים למאורעות שקורים סביבנו. מקווה שעזרתי, את מוזמנת לפנות להבהרות במייל: yoavsb gmail.com או בתגובות כאן באתר. רק טוב, יואב. וסליחה על העיכוב במסירת התשובה.